  Виталий Пронин 16 аресаз со суйтэм-пыдтэм кылиз. Дышетсконэз йылпумъямтэ, улонэз йырин-чукин берытскиз. Луэ пенсия басьтыны но шыпыт гинэ улыны. Нош со мукет сямен кариз. Белоруссиысь Алексей Талайлы али 35 арес. Со дасяське 2020-тӥ арын ортчоно Паралимпиадае, аслэсьтыз бизнессэ радъяз, 4 нылпилэн атаез луиз. А. ТалайБыдэс кошкиз, ӝыныё берытскиз Алексей Талай Удмуртие вуылӥз 2-тӥ Парадельфийской шудонъёс дыръя. Татын со пумиськылӥз школаын дышетскисьёсын но, студентъёсын но. Алексей Талай тренингъёсыныз быдэс дуннеез котыртӥз ни, шуыны луоз. Ижын но та егит воргорон улон сюресэз сярысь, кышкыт адӟонзэ вормемез сярысь вераз. Белоруссиысь Орша городын вордскем пияш ваньмыз кадь ик вал. Котыраз котьку эшъёсыз. Спорт валтӥсь интыын - солы кельшо каратэ но, секыт атлетика но, дзюдо но. Нылашен но эшъяське - ваче ки кутскыса поръяло ни. Дышетске чугун сюресъя техникумын, песятаезлэсь но атаезлэсь ужан сюрессэс азьланьтыны чакла. Но 16 аресъем пияшлэн 1999-тӥ арын 8-тӥ мае улонэз воштӥськиз. Соку Алёша песятайзэ, Быдӟым ожысь ветеранэз, Вормон нуналэн ӟечкыланы мынӥз. Белоруссиын Быдӟым ож вакытэ зол ожмаськонъёс вал, музъемысь весь потыло на пуштылымтэ снарядъёс. Таяз радэ йыртэмась пияшъёс огзэ снарядэз тылскеме куштӥллям. Алёша сое кысыны малпаз. Но пуштэм куара сое пыд йылысьтыз погыртӥз. Пияш кизэ ӝутыны выре - уг луы, пыдъёсыз уг выро, кытчы ке выйиллям кадь. Пияшез больницае вут-тӥзы ик. Анай-атаезлы ватытэк веразы: «Туж секыт. Утьыны ум быгатэ, дыр». Но Алексей улэп кылиз. Зэм, ӧвӧл кыкез но пыдыз, кылемын пал суйыз - со но гырпумозь гинэ. 3 но ӝыны толэзь ортчыса, Алёша дораз бертӥз. Тӧдьы простынен бинялтэм пичи мугорез 5-тӥ этаже тубтӥз бубиз. Зуркан Бускельёсызлэн но, городысь мукет улӥсьёслэн но туж адӟемзы потӥз, кыӵе кылиз табере Алёша Талай. Нош кӧня пумо «тунсыко» иворъёс вӧлмизы калыке. Алёшалэн бубиз, пе, та адӟонэз чидатэк, юон бекчее усем, нош анаез шузи кылем. Талайёслэсь пичизэ пизэс нылпи юртэ басьтӥллям. — Та сярысь мон тодӥ куное лыктэм ӵыжы-выжыосмылэсь. Соку паймыса кылзӥ но йырам шуккиз: нош озьы ик луыны быгатоз ук! Тани атае кыӵе юн куректэ. Анае вамышлы но уг кыльы, 16 аресъем пияшлэсь пиньзэ гинэ но сузя. Соку валаны кутски кадь: али зол ӧй кариськы ке, мынам семьяе адэ вуоз! Инмар вылӥысен ваньзэ азьлапал ик чакла, лэся. Со асьмелы вуонозэ кыӵе ке пусъёсын, кыӵе ке учыръёсын возьматэ. Нош асьмеос малы ке адӟыны ум вуттӥське, оло, синмес кыниськом. Со пумысен Виктор Цой кырӟа вал: «Руки в карманы, в пол глаза, да за зубы язык». Со учыръёс адямиез визьмогес, валасьгес карыны чакламын кадь, - тодаз вае Алексей Талай. Огез сыӵе учыр ыштӥськем Алёшаез зур-катӥз, ӧлексы пияшлы воргорон кужым пыртыны юрттӥз. Лёшаез но анайзэ Германие реабилитацие лэзизы. Алёша эшъяськиз 7 аресъем пиёкен - таиз но ӵапак Белоруссиысь вылэм. Талайлэн соку электроприводэн коляскаез вал ни - умой адямиос кузьмазы. Лёшалэн эшез та коляскае шумпотыса тэтче вал, коридоръёс кузя ворттылэ. Пиос уйылӥськыса но шудылӥзы. Сыӵе дыръя висёнъёссэс но, ӧлексы луэмзэс но вунэтылӥзы кадь. Нош огполаз пичи эшсэ нуизы операцие - йыркобызэ усьяны, пе, кулэ. Кӧня ке нунал ортчыса, Лёша пияшез эскерыны мынӥз. Малпа, тани палата вӧзаз вуоз но, номыр уз вера, коляска куаразэ кылыса, эшез ачиз бызьыса потоз, вылаз кечырскоз. Нош ӧс сьӧрысь жальмыт но ыштӥськем куара кылӥськиз: — Лёша, тон-а со? Кытын тон? Тон ведь коляскаен лыктӥд, тон! — Пыртӥм кыӵе ке тыл потӥз кадь: со ведь монэ уг адӟы, - шуэ Алексей. - Мар ке но кӧшкемыт луэм. Мон сӧсыр кыли ке но, ӧй бӧрдылы со дырозь. Вӧсь луыкум но чидалляй. Нош татын зуркай. Эшелы шуисько: «Мон ӝамдэлы кошкыло, возьма кӧня ке». Нош ачим больницаысь коляскаен парке лобатӥ но, синкылиосы васько, викышъяса бӧрдӥсько, коляскаысь уси, культяеным музъемез тышкасько. Мон коть 16 аресозь пиосын бызьылӥ, жугиськи но, нош эшелэн нокыӵе эрикез ӧвӧл, шундыез но, анаезлэсь синъёссэ но уз адӟы ни. Озьы мынам сазьтӥськонэ кутскиз, вань шуг-секытъёсты вормыны кужым пыӵаны ӧдъяз. Яратон ке вань Вераны кулэ, Алексейлэн улоназ туж бадӟым юрттэт сётӥзы эшъёсыз. Соосын ӵош Лёша калгиз но, спортзалэ но вуылӥз, дискотекае но пыралляз, чебер нылъёс шоры но учкылӥз. Огпол, паркын пукыкуз, вӧзаз, сема сиыса, нылаш пуке вал. Лёша шоры учкыса, юа: тыныд, пе, кулэ-а? Пияш йырзэ мыкыртӥз но малпаз: табере оген-оген ымам тыроз меда? Нош нылаш кырымпыдэсаз сема куадаз но Лёшалэн ымдураз вуттӥз: си, пе. Озьы Талайлэн мукетыз но шугъяськонэз сылмиз: нылъёс солэсь уг кышкало. Яратон сярысь малпанъёс но йыраз лыкто ни. Нош луэ-а семьяез пенсия чотын возьыны? Иське, уксё поттыны амал утчано. Али Интернетын но ужбергатонэн вырыны луэ ни, нош ог 15 ар талэсь азьло ваньмыз та тодмотэм на вал. Котькыӵе бизнесэз радъян - со нырысь ик чиновникъёс дортӥ котыръяськон. Сӧсыр муртлэн татын сюресэз уката шакырес. Алексей но кытӥ ке коляскаен ик пыралляз, ӵемгес пагӟаостӥ, макесъёсыз нярӟымон тубалляз-васькалляз. Куд-огез кивалтӥсьёс меӵак но вераллязы: — Мар ачид ветлӥськод? Анайдэ яке вындэ интыяд лэзь. Табере Талайлэн вордскем городаз спорт инвентарен магазинъёсыз, чеберъяськон салонъёсыз усьтэмын. Суйтэм-пыдтэм пияш 21 аресаз семья кылдытӥз ни. Бӧрсьысь сямен вордскизы Марк но Влад пиосыз. Зэм, нырысетӥ кышноез сярысь верамез уг поты - али Талайлэн 2-тӥ семьяез. Нош Настяеныз воргорон тодматскиз туала сямъя - Интернетын. Муспотон нылмуртлы синмаськиз, ог-огзылы гожъяны кутскизы но, Алексейлы 4 толэзьлы США-е командировкае кошконо луиз. Уго Талайлэн огез ужан удысэз - тренингъёс ортчытъян. Алексей немец но англи кылъёсты тодэ, трос кунъёсы вуылэ. Нош соку, Америкаысь бертыса, Талайлэн квартираяз выль шуд пыриз - Настя лыктӥз. Табере та семьяын будо 6 аресъем Даша но 1 аресъем Ярослав. Шӧдэ… пыдчиньыоссэ Та паймымон воргорон шутэтсконэз уг тоды, лэся. Гань-гань вераськон сямыныз сайкыт синъёсыныз, шуныт пальпотонэныз бордаз кыске магнит сямен. Ас дораз со зэмос кизили, ӧтчало пӧртэм телешоуосы. Ог 7 ар талэсь азьло огаз ужрадын тодматскиз Белоруссилэн паралимпийской сборноезлэн уянъя тренереныз. Тренер сое Минске ӧтиз. Кӧто кышноез воргоронлы пумит номыр ӧз вазьы, кыштыр котыръёссэ бичаз но выль интые мыныны дась луиз. — Кыӵе шумпотон сётӥсь-коды милемлы тӥ, нылкышноос! Валась, чидась луиськоды ке, милям тӥледыз выль вормонъёсынымы шумпоттэммы потэ, - вера Алексей. Нош ачиз со кык толэзь бассейнысь но тренажёрной залысь ӧз поталля, шуыны луоз. Ӝоген Талай уянъя спортъя мастер ним басьтӥз, Белоруссилэн чемпионэз луиз но Паралимпийской сборное шедиз. Эшшо Алексей нуналмысь юрттэ инвалидъёслы - со понна нимысьтыз фонд кылдытӥз. Настя кышноез куддыръя алыны выре кузпалзэ: оло, семьяедлы тросгес дырдэ висъялод, тон весь сюрес вылын… Соку воргорон Настязэ огаз пумиськонэ нуиз, татын кышномурт валаз, макем бадӟым оскон но кужым пыӵатэ Алексей Талай ачиз кадь ик ӧлексы кылем адямиослы. — Мон али но шӧдӥсько кадь аслэсьтым пыдчиньыосме, кырымпыдэсъёсме… Озьы ке но уг куректӥськы, 19 ар талэсь азьло таӵе адӟонэ вуи шуыса. Сотэк мон ӧй дунъясал улонлэсь котькуд нуналзэ, - шуэ Алексей Талай. - Зэм, одӥг гинэ быдэстонтэм малпанэ вань: яратоно адямиосме ӝип-ӝип ӟыгыртыны киосы уг тырмо. Елена Скворцова Фото басьтэмын Алексей Талайлэн «ВКонтакте» бамысьтыз  